Inhlanganiso yeFAO Isisungule Uhlelo Lokunika Uzulu Inhlanyelo
Inhlanganiso yeFAO ithole imali yokunceda abalimi abesifazane lemizi ekhokhelwa ngabantwana kunhlanganiso ezigoqela eyeUnited States Agency for International Development le Italian Agency for Development Co-operation.
BULAWAYO — Uhlangothi lwenhlanganiso yamazwe omhlaba wonke jikelele eye United Nations olwe Food and Agriculture Organization (FAO) lumanyene lohulumende weZimbabwe solugalisile ukuholisa uzulu inhlanyelo abazayisebenzisa ngesikhathi sokulima lonyaka. Inhlanganiso le ithi lokhu kwenzelwa ukuthi abantu makhaza bazame ukuziphandela. Inhlanganiso yeFAO ithole imali yokunceda abalimi abesifazane lemizi ekhokhelwa ngabantwana eyizigidi ezintathu etholakale kunhlanganiso ezigoqela njalo iUnited States Agency for International Development kanye le Italian Agency for Development Co-operation. Umbiko lo uphume emhlanganweni oqhutshwe koBulawayo eRainbow Hotel lapho ugatsha lukahulumende olubona ngezokulima lezifuyo abaphume lamasu okutholisa inhlanyelo lokudla kwezilimo ngobunono obuqotho. IZimbabwe ibhekane lendlala enkulu kulandela ukungani kahle kwezulu njalo kubikwa indlala le ifana leyenzakala kuminyaka emithathu lanhlanu edluleyo. Abantu abedlula izigidi ezimbili lengxenye babhekane lendlala njalo inani leli lilakho ukukhuphuka lisiya kuzigidi ezedlula ezine kungxenye yakuqala ka2017. Ekhuluma leStudio 7 ngemva kwalumhlangano, ingcwethi ekhokhela ezokulima kugatsha lukahulumende olweAgritex, uMnu. Dumisani Mbikwa Nyoni, uthe abalimi bazaphiwa njalo ukudla kwenkomo ngentengo ephansi. Ke sizwe imbono kaNyoni. Okhokhela inhlanganiso yeAgritex ezansi yeMaNdebeleni, uMnumzana Judiya Ncube, uthe bakhangelele ukuthi uzulu othe xaxa uzathola uncedo kuhlelo lolu olwenzelwa ukuthuthukisa ezokulima elizweni. Obona ngezifuyo ezansi yeMaNdebeleni, uNkosikazi Simangaliphi Ngwabi, uthe uhlelo lweFAO luncede kakhulu esigabeni sakhe ngoba inani lezifuyo ezifileyo ngokuswela amadlelo liphansi uma kuqathaniswa lomnyaka odluleyo. Amadlelo enkomo asetshile ngoba izulu alinanga kahle njalo inkomo ezedlula inkulungwane ezingamatshumi amabili, 20,000 zifile kusukela ngoZibandlela kuzefika uMfumfu. Ngaphansi kwalolu uhlelo iziqinti ezibalisa iBulilima, Tsholotsho,iGwanda, Insiza leUmzingwane zikhangelele ukuthola usizo lweUS$2 million izigidi ezimbili zamadola kuthi iChivi, iMwenezi, Mberengwa leZvishavane zizathola usizo ngaphansi kwesikhwama sikahulumende wakeel Italy esesigidi esisodwa samadola. Imuli ezifika inkulungwane ezilitshumi zikhangelele ukuthola usizo kuziqinti eziyisithoba munwe munye. Inhlanyelo ebalisa inyawuthi eyisisindo sama kg amahlanu, i5kgs, izabiza amadola amathathu kuthi indumba eyisisindo sama kg amabili lengxenye, i2,5kgs izabiza idola elilodwa. Kuthi inkomo ezimbili zizatholiswa ukudla okuyisisindo sama kg esedlula amakhulu amathathu, i360kg yokudla ngemuli ngemuli. Ukudla kwezifuyo okuyisisindo sama kg alikhulu lengxenye, i50kgs kuzabiza amadola ayisithupha. Imali ezahlawulwa ngabazathola usizo eyenhlanyelo lokudla kwenkomo iyakusikhwamana sesiqinti esikhokhelwa yi Agricultural Development Association ekuthuthukiseni iziqinti kwezokulima lezifuyo.